**Οι πρωτοβουλίες της Περιφέρειας Αττικής για την προστασία του περιβάλλοντος και τη διαχείριση των στέρεων αποβλήτων στο επίκεντρο της ομιλίας του Περιφερειάρχη Αττικής Γιώργου Πατούλη στο 14ο Συνέδριο της Νέας Δημοκρατίας**

**Γ. Πατούλης: «Στόχος μας να καταστήσουμε την Αττική Πρώτη Πράσινη Περιφέρεια της χώρας»**

Στις πρωτοβουλίες, τα προγράμματα, αλλά και τις δράσεις που έχει αναλάβει κατά τη διάρκεια της θητείας του στην Περιφέρεια Αττικής, στα ζητήματα του περιβάλλοντος, της κλιματικής κρίσης, της προστασίας και της ασφάλειας των πολιτών, αναφέρθηκε ο Γ. Πατούλης κατά τη διάρκεια της ομιλίας του στη Θεματική ενότητα «Προστασία του Περιβάλλοντος και αντιμετώπιση της ενεργειακής κρίσης στο πλαίσιο του 14ου Συνεδρίου της Νέας Δημοκρατίας.

Όπως επισήμανε, τα ζητήματα της προστασίας του Περιβάλλοντος και της πράσινης ενεργειακής μετάβασης, αλλά και η αντιμετώπιση των συνεπειών που προκαλεί η κλιματική αλλαγή και η πρόσφατη ενεργειακή κρίση, βρίσκονται ψηλά στην ατζέντα της Περιφέρειας Αττικής.

**Παρακάτω ακολουθεί σχετικό απόσπασμα της τοποθέτησης του Περιφερειάρχη Γ. Πατούλη:**

Από το Σεπτέμβριο του 2019 ως σήμερα, υλοποιούμε με συνέπεια και ευθύνη ένα ολοκληρωμένο σχέδιο, το οποίο υπηρετεί το μεγάλο μας στόχο, που είναι να καταστήσουμε την Αττική Πρώτη Πράσινη Περιφέρεια της χώρας. Αλλά ταυτόχρονα και Περιφέρεια θωρακισμένη από τις συνέπειες της κλιματικής κρίσης και Ασφαλή, για τους πολίτες και τις περιουσίες τους. Καθώς και Περιφέρεια Ανθρωπιάς κι Αλληλεγγύης, που στηρίζει στην πράξη τους συμπολίτες μας που έχουν πραγματική ανάγκη.

Στην Αττική σήμερα για την **προστασία του περιβάλλοντος**:

* Βρίσκεται σε εξέλιξη η αλλαγή του μοντέλου διαχείρισης των στερεών αποβλήτων. Δημιουργούμε νέες μονάδες διαχείρισης, φιλικές στο περιβάλλον, αξιοποιώντας και ιδιωτικά κεφάλαια, οι οποίες θα λειτουργήσουν ως ολοκληρωμένα Πάρκα Κυκλικής Οικονομίας, ώστε να πάψουμε με ορίζοντα το 2025 να θάβουμε σκουπίδια στη Φυλή.
* Δίνουμε βάρος στην ανακύκλωση, έχοντας σε εξέλιξη έναν από τους μεγαλύτερους διαγωνισμούς προμήθειας εξοπλισμού ανακύκλωσης, με ευρωπαϊκή χρηματοδότηση, χωρίς καμία επιβάρυνση για τους πολίτες, ο οποίος θα παραχωρηθεί δωρεάν και στους 66 Δήμους της Αττικής.
* Προωθούμε την χωριστή συλλογή βιοαποβλήτων και την κατασκευή σε όλη την Αττική διαδημοτικών Μονάδων διαχείρισής τους, ενώ ταυτόχρονα μοιράζουμε δωρεάν σε όλους τους Δήμους 180 καφέ απορριμματοφόρα και περίπου 30.000 καφέ κάδους.

Για την αντιμετώπιση των συνεπειών **της κλιματικής αλλαγής** διαμορφώσαμε ένα επικαιροποιημένο master plan της Περιφέρειας Αττικής για την αντιπλημμυρική θωράκιση κατ΄αρχήν των πρόσφατα καμένων περιοχών, σε συνεργασία με το ΕΚΠΑ, το Κέντρο Beyond του Εθνικού Αστεροσκοπείου Αθηνών και τις τεχνικές μας υπηρεσίες.

Επικαιροποιούμε, με βάση τα νέα δεδομένα, τις μελέτες.

Επενδύουμε σε έναν σύγχρονο μοντέλο πολιτικής προστασίας, διεκδικώντας πόρους και αρμοδιότητες και προβλέποντας τη συμμετοχή και εκπαίδευση των εθελοντών πολιτών.

Είμαστε η μόνη Περιφέρεια της χώρας, όπου σε καθημερινή βάση καταγράφεται με απόλυτη διαφάνεια, η κατάσταση των ρεμάτων της Αττικής και οι παρεμβάσεις που γίνονται σε αυτά.

Μέχρι σήμερα, έχουν εκτελεστεί, εκτελούνται ή βρίσκονται σε φάση δημοπράτησης συνολικά 150 έργα αντιπλημμυρικής προστασίας, που  χρηματοδοτούνται από ίδιους πόρους της Περιφέρειας και το ΠΕΠ Αττικής.

Όσον αφορά την αντιμετώπιση της ενεργειακής κρίσης, στρεφόμαστε σε λύσεις που αντιμετωπίζουν μακροπρόθεσμα το πρόβλημα, όπως .

* H αντικατάσταση του δικτύου ηλεκτροφωτισμού των οδικών αξόνων αρμοδιότητας Περιφέρειας Αττικής, με νέα φωτιστικά σώματα χαμηλής ενεργειακής κατανάλωσης.
* Η αντικατάσταση του στόλου των οχημάτων της Περιφέρειας, με νέα ηλεκτροκίνητα.
* Η ενεργειακή αναβάθμιση των κτιρίων που στεγάζονται υπηρεσίες της Περιφέρειας.
* Χρηματοδοτούμε μέσα από το ΠΕΠ Αττικής 2014- 2020, **45 έργα ενεργειακής αναβάθμισης δημοτικών κτιρίων**, με δικαιούχους Δήμους του Λεκανοπεδίου και προϋπολογισμό 33,2 εκ. €.
* Ενώ τη νέα προγραμματική περίοδο 2021-2027 προβλέπονται περίπου 110 εκ. ευρώ για Ενεργειακές αναβαθμίσεις δημοσίων κτιρίων, Παρεμβάσεις εξοικονόμησης ενέργειας στο δημόσιο χώρο και Υποστήριξη ανάπτυξης έργων ΑΠΕ σε δημοτικές υποδομές

Στην καρδιά της κρίσης, στηρίζουμε μέσα από τις 300 περίπου κοινωνικές μας δομές και τις δομές παροχής βασικών αγαθών , δεκάδες χιλιάδες συμπολίτες μας σε όλη την Αττική, με έναν κοινωνικό προϋπολογισμό που ξεπερνά τα 100 εκ. ευρώ

Η σημερινή Διοίκηση της Περιφέρειας Αττικής , σε στενή συνεργασία με την Κυβέρνηση της Νέας Δημοκρατίας και τον Πρωθυπουργό μας Κυριάκο Μητσοτάκη, αφήνει το δικό της ισχυρό αποτύπωμα, στην εθνική προσπάθεια να θωρακίσουμε την Πατρίδα μας από τις συνέπειες της κλιματικής και ενεργειακής κρίσης. Δίνουμε καθημερινό αγώνα, με υψηλό αίσθημα ευθύνης απέναντι στις ανάγκες και την εξυπηρέτηση των συμφερόντων της μεγάλης πλειοψηφίας της κοινωνίας μας.

Στηρίζοντας στην πράξη το κόμμα μας, ένα κόμμα με ισχυρές ρίζες στην Αυτοδιοίκηση, το θεσμό που βρίσκεται περισσότερο από οποιονδήποτε άλλον πιο κοντά στον πολίτη.

[**Δείτε το σχετικό Βίντεο**](https://youtu.be/ovBNFI2GhuE)

ΤΟ ΓΡΑΦΕΙΟ ΤΥΠΟΥ